Video Un tânăr din Suceava a omorât un om cu maşina, apoi a fugit. Poliţia l-a găsit acasă, dar el n-a vrut să iasă la poartă. Cum a fost convins să se predea
Accident teribil de 1 Mai! Un tânăr de 21 de ani a omorât un pieton de 27 de ani, după ce l-a lovit în plin cu maşina. Şoferul a fugit acasă şi s-a culcat, ca şi cum... nimic nu s-a întâmplat. Poliţiştii l-au găsit după câteva ore şi i-au bătut la poartă fără mandat. Tânărul însă s-a baricadat în casă şi, abia când a intervenit avocatul lui, a ieşit din curte, a fost încătuşat şi dus la audieri. Din primele informaţii, ar fi condus băut. În urmă cu puţin timp, a fost reţinut pentru 24 de ore.
Camerele de supraveghere au surprins impactul teribil. Victima este aruncată pe şosea metri buni, iar un adidas îi zboară într-o curte de la marginea drumului. Medicii l-au găsit fără suflare.
Accident mortal în Suceava: şoferul vinovat a refuzat să coopereze
"Accidentul mortal a avut loc în zorii zilei, pe drumul judeţean ce leagă localităţile Moara şi Frumoasa, din judeţul Suceava. După ce l-a lovit în plin pe tânărul 25 de ani, şoferul nu a avut intenţia de a frâna şi s-a făcut nevăzut", transmite Angela Bertea, reporter Observator.
Şofer: Drumul acesta este o capcană mortală şi am zis că cineva o să moară. În fiecare zi, oamenii merg pe jos pe aici, iar maşinile trec cu viteză foarte mare.
Ionuţ Epureanu, PDC IPJ Suceava: Au fost constituite filtre rutiere şi în mai puţin de două ore, în baza activităţilor investigative şi informative, s-a reuşit identificarea persoanei bănuite.
Băiatul de 21 de ani s-a dus acasă, ca şi cum nimic nu s-ar fi întâmplat. Locuieşte la doar 200 de metri de accident. Când au venit poliţiştii, şoferul a refuzat să colaboreze.
Martor: Să vină Poliţia, să sesizeze ce au de sesizat...
Şofer: Ce vrei să sesizez? Ce e atâta Poliţie la mine în curte?
Agenţii au negociat zeci de minute cu tânărul care stătea la balcon.
Nu are rost să ţipăm de la unul la altul că nici nu ne înţelegem. Vino la poartă, te rog, să discutăm.
Şofer: Nu am cum să cobor la poartă.
Tânărul a fost convins de avocatul său să meargă la audieri
Mihai Ștefănoaia - avocat: Era destul de speriat când am intrat în casă. Nu ştia ce s-a întâmplat. S-a trezit pur şi simplu acasă.
Reporter: El nu şi-a dat seama că a lovit pe cineva? Sau nu îşi aduce aminte că a fost la volan?
Mihai Ștefănoaia - avocat: Nu, nu. Nu îşi aduce aminte absolut nimic.
Tânărul a fost găsit pozitiv la alcool şi este cercetat acum şi pentru fugă de la locul accidentului.
Mihai Ștefănoaia - avocat: Spunea că ieri a consumat alcool. A vizionat meciul cu nişte amici şi pe fondul ăsta a consumat alcool. Dar nu a condus ieri, a condus de dimineaţă.
Dacă va fi găsit vinovat, şoferul fugar riscă până la 7 ani după gratii.